JY LEES NOU Kriek: Boere moenie grootste grondlas dra
Daar moenie van huidige grondeienaars verwag word om ter wille van die openbare belang die grootste las van grondhervorming te dra nie, het mnr. Dan Kriek, voorsitter van Agri SA, op die Aldam-veeskool by Ventersburg gesê.
Die onteiening van grond kan baie skade aanrig en debatte het reeds ’n invloed op beleggingsvertroue gehad. Dit kan tot ’n totale ineenstorting van die ekonomie en voedselsekerheid lei. “Terselfdertyd kan ons nie aangaan soos in die verlede nie, want mense raak ongeduldig. As hulle die reg in eie hande neem, sal dit tot maatskaplike onstabiliteit en konflik lei,” het hy gesê.
Onteiening is nie die oplossing vir die grondprobleem nie. Debatte oor die toekoms sal egter nog lank aanhou en na verwagting intensiewer raak namate volgende jaar se verkiesing nader kom.
Hy het gesê die eiendomsklousule in die Grondwet is nie die struikelblok vir grondhervorming nie; wel die stadige pas waarteen grondhervorming plaasvind weens onder meer ondoeltreffende beplanning, uitvoering en steun. Die openbare debat moet eerder gegrond word op verdienstelike, relevante inligting oor grondeienaarskap met verwysing na grond in staatsbesit, wat vir grondhervorming beskikbaar is.
VF Plus: Regering bedrieg die wêreld oor grondhervorming